HR Službeni list Europske unije C 135/28

Tužba podnesena 12. ožujka 2014. – Ujedinjena Kraljevina Velike Britanije i Sjeverne Irske protiv Europskog parlamenta, Vijeća Europske unije

(Predmet C-121/14)

2014/C 135/33

Jezik postupka: engleski

Stranke

Tužitelj: Ujedinjena Kraljevina Velike Britanije i Sjeverne Irske (zastupnici: M. Holt, agent, D. J. Rhee, barrister)

Tuženici: Europski parlament, Vijeće Europske unije

Tužbeni zahtjev

— Poništiti članak 29. i Prilog II. Uredbe (EU) br. 1316/2013 (1) Europskog parlamenta i Vijeća od 11. prosinca 2013. o uspostavi Instrumenta za povezivanje Europe, izmjeni Uredbe (EU) br. 913/2010 i stavljanju izvan snage uredaba (EZ) br. 680/2007 i (EZ) br. 67/2010 s obzirom na to da proširuje koridor 2 iz izvornog Priloga Uredbe (EU) br. 913/2010 na područje dalje od Londona (sada pod nazivom koridor Sjeverno more – Sredozemlje); i

— Naložiti Europskom parlamentu i Vijeću Europske unije snošenje troškova postupka.

Tužbeni razlozi i glavni argumenti

Svrha dijelova osporavane uredbe za koju se traži poništenje jest izmjena i dopuna Uredbe (EU) br. 913/2010 (2) Europskog parlamenta i Vijeća od 22. rujna 2010. o europskoj željezničkoj mreži za konkurentni prijevoz robe kako bi se „početni teretni koridori” iz Priloga Uredbe zamijenili s revidiranim popisom „početnih teretnih koridora” iz Priloga II. osporavane uredbe.

Navedene izmjene i dopune imaju učinak, između ostalog, da od Ujedinjene Kraljevine zahtijevaju sudjelovanje u uspostavi teretnog koridora „Sjeverno more – Sredozemlje” s obvezom uspostave pravaca između drugih država članica na koridoru i Londona do 10. studenoga 2016. te pravaca od Londona prema Glasgowu, Edinburghu, Southamptonu i Felixstoweu do 20. studenoga 2018. Ujedinjena Kraljevina nije odobrila takvo proširenje početnog koridora o kojem je riječ, utvrđenog u Uredbi (EU) 913/2010.

Stoga Ujedinjena Kraljevina traži donošenje navedene presude na temelju sljedećih razloga:

a) proširenja „početnih teretnih koridora” iz članka 29. osporavane uredbe slijede ciljeve iz članka 170. UFEU-a u vezi s transeuropskom prometnom politikom. Sukladno tome, a na temelju činjenice da su članci 170. i 172. lex specialis za takve mjere, njih je moguće usvojiti samo u skladu s tim odredbama;

b) proširenja „početnih teretnih koridora” iz članka 29. osporavane uredbe (a) projekti su od zajedničkog interesa (u značenju članka 171. stavka 1. UFEU-a) i (b) odnose se na područje svake države članice dužne sudjelovati u njihovoj uspostavi. Stoga su proširenja, u mjeri u kojoj se odnose na Ujedinjenu Kraljevinu, usvojena povredom članka 172. stavka 2. UFEU-a koji zahtijeva odobrenje dotične države članice;

c) dio Priloga II. osporavane uredbe koji zahtijeva sudjelovanje Ujedinjene Kraljevine u uspostavi koridora Sjeverno more – Sredozemlje na svom području (i) dalje od Londona (tj. do Glasgowa, Edinburgha, Felixstowea i Southamptona) ili (ii) uopće, odvojiv je od ostatka Priloga II. U svakom slučaju, cjelokupan Prilog II. (i članak 29.) osporavane uredbe različiti su i odvojivi od ostatka Uredbe.

(1) SL L 348, str. 129.

(2) SL L 276, str. 22.; SL, posebno izdanje na hrvatskom jeziku, poglavlje 7., svezak 4., str. 221.